ការសម្ភាស​របស់អ្នកមីងប៊ុត សុខា

ក៖ អ្នកសម្ភាស​ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាស​ឈ្មោះប៊ុត សុខា

***ពត៌មានសង្ខេបរបស់អ្នកមីង ប៊ុត សុខា***

*សព្វថ្ងៃនេះអ្នកមីងប៊ុត សុខា មានអាយុ៥០ឆ្នាំ។ គាត់មានបងប្អូនចំនួន៣នាក់ហើយគាត់ជាកូនពៅនៅក្នុងក្រុមគ្រួសាររបស់គាត់។ គាត់បានបាត់បង់ឪពុករបស់គាត់ក្នុងសម័យប៉ុលពតនៅខែមេសា ឆ្នាំ១៩៧៧ ដោយសារប៉ុលពតយកឪពុកគាត់ទៅវាយចោលដោយមិនដឹងពីមូលហេតុច្បាស់លាស់។ គាត់មិនបានចូលរៀនសូត្រជ្រៅជ្រះទេដោយសារតែគ្រួសារមានជីវភាពក្រីក្រលំបាកតោកយ៉ាកខ្លាំងពេក។ គាត់ត្រូវបង្ខំចិត្តចេញរកប្រាក់ដើម្បីចិញ្ចឹមម្តាយចាស់ជរាដោយធ្វើការនេសាទ រកត្រី ដកព្រលិតលក់ កាប់អុសជាដើម។ សព្វថ្ងៃគាត់មានកូនប្រុស២នាក់នៅក្នុងបន្ទុក ជីវិតរបស់គាត់មិនដែលបានស្គាល់ភាពស្រណុកសុខស្រួលទេ មានតែភាពលំបាកស្ទើរតែមួយជីវិតរបស់គាត់ទៅហើយ តែគាត់ជានារីដែលរឹងមាំ និង មានការតស៊ូគួរឲ្យកោតសរសើរ និង យកគម្រូតាម។*

ក៖ បាទ! ជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាស​ពីប្រវត្តិរបស់
មីង ហើយការសម្ភាស​ហ្នឹងត្រូវបានរៀបចំដោយសាកលវិទ្យាល័យមួយ ដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ! គោលបំណងរបស់សាកល
វិទ្យាល័យគឺចង់សម្ភាសប្រវត្តិប្រជាជនខ្មែរ ដើម្បីរក្សារទុកប្រវត្តិប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវត្តិរបស់ជីដូនជីតា ហើយរៀនអំពីប្រវត្តិ របស់ពួកគាត់ណាមីង។ បាទ! ហើយចឹងនៅពេលដែលខ្ញុំសម្ភាស​មីងចប់ ខ្ញុំនឹងដាក់ការសម្ភាស​របស់មីងហ្នឹងនៅក្នុងវេបសាយរបស់សាលាដែលមានឈ្មោះថា www.cambo dia oralhistory.byu.edu ណាមីង។ ចឹងតើមីងយល់ព្រមឲ្យខ្ញុំដាក់សម្ភាស​របស់មីងចូលទៅក្នុងវេបសាយរបស់សាលាទេមីង?
ខ៖ ចាស!

ក៖ បាទ! សម្រាប់ថ្ងៃខែដែលខ្ញុំសម្ភាស​មីងនេះគឺ នៅថ្ងៃទី១៥ ខែតុលា ឆ្នាំ២០២០។ ហើយការសម្ភាស​នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស ស្រុកសៀមរាប ខេត្តសៀមរាបណាមីង។ ហើយខ្ញុំជាអ្នកសម្ភាស​ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថា តើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះប៊ុត សុខា។

ក៖ ចុះអ្នកមីងមានឈ្មោះហៅក្រៅទេអ្នកមីង?

ខ៖ ហៅផល។

ក៖ មានតែមួយណឹងទេ?

ខ៖ មានតែ២ប៉ុណ្ណឹងឯងឈ្មោះ។

ក៖ ចុះអ្នកមីងមានអាយុប៉ុន្មានហើយឆ្នាំហ្នឹង?

ខ៖ ខ្ញុំអាយ៥០គត់។

ក៖ ចុះអ្នកមីងថ្ងៃខែឆ្នាំកំណើតមីងបានទេ?

ខ៖ ដូចជាភ្លេច ឆ្នាំកោរ ខែមិគសិរ។

ក៖ ឆ្នាំអីដែរអ្នកមីង?

ខ៖ ឆ្នាំកោរ ខែមិគសិរ។ ចាស!

ក៖ ចុះឆ្នាំបារាំងវិញមីងចាំទេ?

ខ៖ អត់!

ក៖ ចុះមីងស្រុកកំណើតនៅឯណាដែរមីង?

ខ៖ ស្រុកកំណើតនៅចុងឃ្មៀសនេះឯង។

ក៖ ចុះអ្នកមីងមានបងប្អូនប៉ុន្មាននាក់ហើយអ្នកមីង?

ខ៖ បងប្អូនខ្ញុំមាន៣នាក់។

ក៖ ប្រុសប៉ុន្មានស្រីប៉ុន្មានដែរមីង?

ខ៖ ប្រុស១ ស្រី២។

ក៖ ហើយមីងជាកូនទីប៉ុន្មានដែរមីង?

ខ៖ ខ្ញុំកូនពៅគេ។

ក៖ ចុះអ្នកមីងអាចប្រាប់ឈ្មោះបងប្អូនទាំងអស់បានទេមីង?

ខ៖ បងខ្ញុំដំបូងឈ្មោះសី ប៊ុត សី បងទី១នែឈ្មោះប៊ុត ខុម។

ក៖ អញ្ចឹងអ្នកមីងអាចប្រាប់ពីសាច់រឿងខ្លះៗរបស់មីងកាលពីក្មេងៗបានទេថា។

ខ៖ ពីក្មេងៗខ្ញុំអត់សូវចាំដែរដល់សង្គមអាពតគេចាប់ឪខ្ញុំយកទៅបាត់ ៧៧ ខែ៤ ទៅវាក៏បែកឪបែកកូនទៅនៅជាមួយម្តាយរែកផងទួលផង ឆ្នាំងខ្ទះយើងណា។ កាលនោះខ្ញុំនៅតូចជាងគេទៅគេយកឆ្នាំងខ្ទះហ្នឹង មកឲ្យយើងនេះដើរពពៀកណា ដូចថាគេរំសាយទាំង​យប់ទាំងថ្ងៃចេះតែដើរទៅហើយសង្គមអាពតអត់មានបាយស៊ីទេ។ ទៅស៊ីដំឡូងអា
ដំឡូងគេដាំទៅយើងស៊ីទៅពុលពេញមួយផ្ទះហ្នឹងឯង ទៅទម្រាំតែរកថ្នាំបន្សាបទាន់
កុំអីងាប់ហើយតាខ្ញុំក៏ចុះដែរ។ គាត់អត់មានបាយស៊ីទៅគាត់ទៅស៊ីអាត្នោត ស៊ីត្នោតគាត់មិនមែនទំពារទឹកគាត់ទំពារទាំងកាកទាំងអី ដល់គាត់ចុះអាចម៍ទៅក្តាំងទៅណាទម្រាំ​បានធ្វើបានចេញមកវិញ គ្រាន់តែស៊ីបាយគ្រាន់តែយើងលួចដាំបាយគ្រាន់តែជីកក្នុងដីលួចដាំបាយក៏វាវ៉ៃចោលដែរនេះសង្គមអាពត ហើយបើយើងឈឺអីរកតែទឹកមុជអត់បានទេ ដូចថាយើងចេញអុចស្វាយអុចអីអត់មានទឹកមុជទេចុះគេរំសាយឡើងឆ្ងាយអត់មានទឹកមុជទឹកផឹកអីទេផឹកតែទឹកក្រឡុកក្របី ហើយបើពួកខ្ញុំវិញដូចថារាងត្រើសៗតិចទៅគេឲ្យយើងទៅដកសំណាបទៅ ហែលទឹកតាមអាតាមទឹកហូរគេដែលយើងអត់សូវចេះហែលក៏ទៅហូរតាមគេក៏ដាក់ពងចេះតែទៅជាមួយគេទៅណា។ បើយើងមិនធ្វើគេមិនឲ្យបាយស៊ីទេ ហើយបាយនោះក៏គ្មានបាយទេបបរលាយគ្រាប់ពោតមួយគ្រាប់ៗឡើងប៉ុន្មានរយៈខ្ទះ ហើយគ្នាខ្ញុំដែលវាឃ្លានបាយខ្លាំងទៅវាទៅៗដូចថាវាច្រឡោតទៅជល់ក្បាលនៅក្នុងខ្ទះហ្នឹង ហែលមួយឆ្លុងមួយៗទម្រាំស្រង់បានឡើងឆ្អិនអស់រលីង
ដែលគ្នាឃ្លានគ្នាឡើងពេលធឹងដែលបុកនាំគ្នាប្រជ្រៀតចូលឃើបបរនោះស្រណោះមីនោះឡើង។ ខ្ញុំកាលនៅសង្គមអាពតនោះវេទនានោះនិយាយឡើងពិបាកណាស់។

ក៖ ចុះកាលសម័យប៉ុលពតហ្នឹងអ្នកមីង គេជម្លៀសអ្នកមីងឬក៏គ្រួសារហ្នឹងទៅណាដែរមីង?

ខ៖ អូៗ! ជម្លៀសទាំងអស់ ទាំងអស់ដើរវេទនាណាស់។

ក៖ ទៅដល់ណាដែរមីង?

ខ៖ កាលនោះខ្ញុំនៅតូចអត់សូវចាំប៉ុន្មានដែរ? ម្តាយគាត់ទៅណាក៏ទៅតាមគាត់ទៅណា ទៅម៉ែខ្ញុំគាត់ទៅរែក ពីដើមគេចែកតាំងគាត់ឲ្យទៅរែកត្រី ទៅរែកត្រីមកពីរែកត្រីវិញក៏បានបាយក្រៀមក៏វេចខ្ចប់ទៅណាគេវាយគាត់ឡើងចឹងងាប់អារឿងបាយក្រៀមបាយអី
ហ្នឹងណា ហើយសព្វថ្ងៃក៏នៅតែឯងហ្នឹងខ្ញុំនោះគាត់ងាប់អស់ហើយ។

ក៖ ចុះសព្វថ្ងៃបងប្អូនអ្នកមីងនៅមានជីវិតទាំងអស់គ្នាតើអ្នកមីង?

ខ៖ នៅទាំងអស់ ប៉ុន្តែថានៅបែកគ្នាណា។

ក៖ ហើយសព្វថ្ងៃគាត់រស់នៅខាងណាដែរអ្នកមីង?

ខ៖ ដូចជាបែកគ្នាមិនដឹងនៅត្រង់ណាត្រង់ណី។

ក៖ ចុះអ្នកមីងខាងជួបបងប្អូនប្រហែលប៉ុន្មានឆ្នាំហើយមីង?

ខ៖ យូរគ្រាន់ដែរ។

ក៖ ទៅតែនៅតែមីងមា មីងមានៅខ្លះអត់ខ្លះហើយបាត់ពីសង្គមអាពតច្រើនណាស់មិនដឹងថាងាប់មិនដឹងថារស់ផង។ អាខ្លះដឹងទៅគេមកទៅជួបគ្នាទៅ អាខ្លះអត់ដឹងឆ្ងាយពីគ្នារហូត។

ក៖ ចុះកាលនៅសម័យប៉ុល​ពតហ្នឹងមីងមានអាយុប៉ុន្មានហើយមីង?

ខ៖ ដូចនៅកាលនោះខ្ញុំនៅត្រឹម៧-៨ឆ្នាំដឹងបានគោលៗដែរ ដឹងថាវេទនាពេញធឹងដែរណាម្តាយទៅផ្សេងកូនទៅផ្សេងទៅណា វេទនាជាទីបំផុតរកតែផ្ទះនៅមិនបាននៅតែក្រោមដើមឈើសឹងតែយើងមិនបាននៅវាចង់រកតែយកទៅវ៉ៃចោលទៀតណា។ យើងអត់មានធ្វើអីខុសទេ វាចង់យកតែទៅវាយចោលតែម្តងណា កាលសង្គមអាពតនោះណា អ្នកណាទៅកើតមួយជំនាន់ពួកខ្ញុំនោះសុទ្ធតែវេទនាហើយឲ្យតែខ្ទង់៥០។

ក៖ ចុះកិច្ចការដែលអ្នកមីងធ្វើប្រចាំថ្ងៃនៅសម័យប៉ុលពតហ្នឹងធ្វើអ្វីខ្លះដែរមីង?

ខ៖ នៅសម័យប៉ុលពត គេឲ្យខ្ញុំទៅដកសំណាប ហើយឲ្យថាមុខជំនាញដែលវាប្រើគឺយើងត្រូវតែទៅកុមារអាចម៍គោអាចម៍មនុស្សអ្វីវាយកទៅឲ្យធ្វើលើកដីជីដីអីទៅណា។ វាចេះតែប្រើយើងត្រឡប់ត្រឡឹនធ្វើម៉េច កុំឲ្យតែអស់បបរវាពីរឆ្នាំប៉ុណ្ណឹងឯង។ បបរអង្ករច្រើនដែរ មិនដឹងយ៉ាងម៉េចបានវាមិនដាំបាយឲ្យស៊ីវាឲ្យតែអង្ករ វាឲ្យតែបបរទៅដាក់លាយគ្រាប់ពោតឲ្យស៊ីនោះ ហើយស៊ីម៉េចឆ្អែតហើយទឹករ៉ាវៗហើយ ដល់តែពេលបាយពេលទឹកចេះទៅមនុស្សឡើងជុំ ជុំគ្នារករោមបានស៊ីបានអាខ្លះអត់អត់ទៅ តែយើងទៅលួចស៊ីដំឡូងអីក្រៅ ក្រៅអីទៅ។ បើអញ្ចុះម៉ាក់ខ្ញុំគាត់ទៅក្រោយចេះទៅបានស្រូវទៅបូតទៅបុកយប់ណាបុកអង្ករយប់ ក៏ចេះៗទៅលាយស្រូវលាយអីទៅដាំឲ្យកូនស៊ី ជិតតែនិងជាប់គុក រៀបនឹងគេយកទៅវាយចោលទៀត តែចេះតែឆ្លងកាត់ចេះតែរស់ទៅ ឪពុកខ្ញុំខូចដូចថាមិនមែនខូចទេដូចថា៧៧ ខែ៤នោះវា។ វាយកទៅវាយចោលតែម្តង អត់បាត់ទាល់តែឥឡូវមិនដឹងថាគាត់ងាប់ឬក៏គាត់រស់ ដល់តែគេរំសាយមករួចទៅ ទៅអាឆ្នាំប៉ុន្មាននោះម៉ែខ្ញុំទៅៗគាត់ថាអាឆ្អឹងនៅស្អីគេនេះ នៅគេហៅស្រុកអីទេថាឡើងគំនរនោះ ម៉ែខ្ញុំថាដឹងតែប្តីគាត់ហើយមិនដឹងថាមែនឬមិនមែនទេណាឆ្អឹងឡើងពេញធឹង

ឆ្អឹង។

ក៖ អញ្ចឹងកាលហ្នឹងគេឲ្យធ្វើការមួយថ្ងៃប៉ុន្មានម៉ោងដែរមីង?

ខ៖ កាលនោះខ្ញុំអត់ដឹងចាំម៉ោងឲ្យតែពេលបាយគេឈប់ឲ្យយើងនែ ឈប់ឲ្យយើងធ្វើការដល់ពេលធ្វើការគេហៅយើងទៅ។

ក៖ ចុះម្តាយមីងឈ្មោះអ្វីដែរមីង?

ខ៖ ម្តាយខ្ញុំឈ្មោះយាយថន។

ក៖ ចុះឪពុករបស់អ្នកមីងវិញ?

ខ៖ ឈ្មោះកុំ។

ក៖ ចុះពួកគាត់ក៏មានស្រុកកំណើតនៅចុងឃ្មៀសណឹងដែរមែន?

ខ៖ ទាំងអស់គ្នាហ្នឹងឯង។ ចាស! ទាំងអស់គ្នានៅនេះឯង។

ក៖ ចុះឪពុកម្តាយរបស់មីងណឹងគាត់ប្រកបការងារអ្វីដែរដើម្បីចិញ្ចឹមជីវិតអ្នកមីងកាលហ្នឹង? កាលលើកមុនហ្នឹងណា?

ខ៖ លើកមុនដូចថាឪខ្ញុំគាត់ធ្វើទាហានទៅម៉ែខ្ញុំគាត់នៅផ្ទះទៅណា ទៅគាត់រកតិចតួចតាមរាយមងរាយអីទៅ គ្មានរបរអីធំដុំទេ។

ក៖ ចុះម្តាយរបស់អ្នកមីងជាមនុស្សបែបណាដែរអ្នកមីង? គាត់កាចឬស្លូតដែរអ្នកមីង?

ខ៖ ទេ! ម៉ែខ្ញុំអត់អីទេគាត់ស្លូតទេ។ ចាស! ព្រោះខាងម៉ែខ្ញុំឪខ្ញុំគាត់អត់ដែលនេះទេមិនដែលកាចទេ។

ក៖ ចុះឪពុកម្តាយអ្នកមីងធ្លាប់ប្រាប់សាច់រឿងកាលពីគាត់ក្មេងៗអីដល់មីងទេមីង?

ខ៖ ដូចអត់ដែលប្រាប់ផងថារវល់គាត់ទៅក៏គាត់ខ្ជិលគាត់ ខ្ជិលនិយាយខ្ជិលស្អីអីទៅ ធំរៀងខ្លួនទៅក៏ពួកខ្ញុំក៏រកស៊ីទៅ រកក៏គ្មានមុខរបរអីទេមានតែកាប់អុស រ៉ាវមងរ៉ាវខ្យងលក់ព្រលិតហ្នឹងឯង ចេះតែរញ៉េរញ៉ៃមានអីមុខបរបរកនឹងគេ។

ក៖ បាទ! អ្នកមីង។

ខ៖ អត់មានអីនិងធំដុំសព្វថ្ងៃក៏ចុះដែរ ត្រូស៊ីឈ្នួលគេស៊ីឈ្នួលគេណា។ កាលធ្វើការសំណង់ការងារអីវល់ទាំងអស់ឲ្យតែថាបានចិញ្ចឹមជីវិតរស់។

ក៖ ជីដូចជីតាខាងម្តាយមានឈ្មោះអ្វីដែរមីង?

ខ៖ ឈ្មោះយាយចាន់ ប្តីគាត់ឈ្មោះតាប៊ុត។ ចាស! កូនចៅគាត់សុទ្ធតែអាពតយកទៅវាយចោលតែទាំងអស់ហ្នឹងនៅរស់តិចណាស់។

ក៖ ចុះខាងឪពុកវិញអ្នកមីង?

ខ៖ ខាងឪពុកខ្ញុំក៏ចុះដែរ។

ក៖ ឈ្មោះអ្វីដែរអ្នកមីងខាងឪពុក។

ខ៖ ខាងឪពុកយាយតាឈ្មោះតាកោះ ប្រពន្ធគាត់ឈ្មោះយាយរ៉ែម ប៉ុន្តែគាត់ងាប់សង្គមអាពតអស់ហើយ ទាំងកូនគាត់អីគាត់ហ្នឹងឯងមិនដឹងរសាត់អណ្តាតទៅណាទេ ដឹងគេគេយកទៅវាយចោលមិនដឹងមិនដឹងថាគេយកទៅទុកឯណាក៏មិនដឹង។ វាបាត់រហូតបាត់​អាកំពុង៧៧ ខែ៤ហ្នឹងឯង ខ្ញុំចំណាំតែ៧៧ខែ៤ដែលម៉ែខ្ញុំនិយាយ ចាំតែប៉ុណ្ណោះ ឯង។

ក៖ ចុះយាយតារបស់អ្នកមីងហ្នឹងក៏ជាអ្នកនៅចុងឃ្មៀសណឹងដែរមែន?

ខ៖ ចាស! នៅទាំងអស់នៅចុងឃ្មៀសហ្នឹងឯងកំណើតកើតទានគាត់នៅនេះឯង។

ក៖ បាទ! ចុះអ្នកមីងចាំអ្វីខ្លះដែរពីជីដូនជីតាអ្នកមីង?

ខ៖ អត់ដែលផង។

ក៖ ចុះអ្នកមីងកើតទាន់គាត់ទេ?

ខ៖ ខ្ញុំកើតទាន់ទាំងអស់ កើតតា តាក៏កើតយាយក៏កើត កើតទាន់ទាំងអស់ តាតួតយាយតួតអត់ដែលបានទាន់ទេ។

ក៖ ប៉ុន្តែអ្នកមីងអត់មានអនុស្សាវរីយ៍អីជាមួយជីដូនជីតាទេមីង?

ខ៖ អនុស្សាវរីយ៍ជាមួយជីដូនជីតាចេះតែមានហើយដែលគាត់ អត់មានចៅមានតែខ្ញុំនេះឯងចៅធំជាងគេគាត់ជញ្ជត់ក្តាម។ គាត់ទៅជញ្ជត់កំពឹសទៅគាត់ឲ្យខ្ញុំដើរលក់រហូត
ទៅជួយគាត់ គាត់ចាស់ៗកូនគាត់បែកអស់។

ក៖ ចុះអ្នកមីងមានបងប្អូនឬក៏សាច់ញាតិអីដែលរស់នៅក្រៅប្រទេសអត់មីង?

ខ៖ អត់មាន។ ចាស! អត់មាននឹងគេទេ។

ក៖ ចុះស្វាមីអ្នកមីងមានឈ្មោះអ្វីដែរមីង?

ខ៖ ឈ្មោះរដ្ឋា។

ក៖ ហើយអ្នកមីងបានរៀបអាពាហ៍ពិពាហ៍ ជាមួយស្វាមីហ្នឹងនៅឆ្នាំណាដែរអ្នកមីងចាំទេ?

ខ៖ អូ! ដូចអត់ចាំ។

ក៖ ប្រហែលប៉ុន្មានឆ្នាំដែរ?

ខ៖ មើលខ្ញុំបានអាយុ២៤។

ក៖ បាទ! អញ្ចឹងវា២៦ឆ្នាំហើយ ចុះអាពាហ៍ពិពាហ៍ហ្នឹងត្រូវបានរៀបចំឡើងដោយឪពុកម្តាយឬរៀបចំឡើងដោយចិត្តខ្លួនឯងដែរមីង?

ខ៖ ចិត្តខ្លួនឯង​ស្រឡាញ់ខ្លួនឯងយកខ្លួនឯងបណ្តោយ។

ក៖ ចុះអ្នកមីងអាចប្រាប់បានទេអំពីពេលវេលាដែលអ្នកមីងបានជួបជាមួយស្វាមី ជួបគ្នានៅឯណា? ហើយម៉េចបានស្រឡាញ់គ្នាដែរចឹងណានិយាយប្រាប់បន្តិចមក?

ខ៖ ស្រលាញ់គ្នាគេធ្វើទាហានខ្ញុំនៅប្រជាជនយើងហ្នឹងឯង នៅប្រជាជនទៅខ្ញុំលក់
ឥវ៉ាន់ចេះទៅដល់គាត់ធ្វើទាហានគាត់ឃើញខ្ញុំគាត់ស្រឡាញ់ខ្ញុំ ទៅខ្ញុំក៏អត់បានស្រ ឡាញ់គាត់ទេ ដល់គាត់មកលេងផ្ទះញឹកៗទៅ ដល់ឡើងផ្ទះញឹកៗទៅក៏ស្រឡាញ់គ្នាទៅដូចថាម៉ែខ្ញុំគាត់ចង់ឲ្យ។ គាត់ចង់ថាឲ្យអ្នកឯនោះណា ទៅខ្ញុំអត់ទេខ្ញុំដូចស្រឡាញ់
គាត់ខ្ញុំយកគាត់បណ្តោយទៅខ្ញុំនេះរត់ទៅម៉ែគេបណ្តោយ។

ក៖ ចុះកាលហ្នឹងមីងមានបានថ្លៃជំនូនអីពីខាងស្វាមីទេមីង?

ខ៖ អត់ទេអត់យកទេ ដោយសារគាត់នោះវាក្រដែរណា។ ចាស! ម៉ែគាត់ក្រដែរ។

ក៖ ចុះហេតុអីក៏អ្នកមីងជ្រើសរើសយកស្វាមីរបស់អ្នកមីងដែរ?

ខ៖ ដូចថាអ្នកស្រឡាញ់ទាំងអស់ ប៉ុន្តែដូចរើសបានតែមួយហ្នឹងឯង ទៅរស់មួយក្រោយហ្នឹងក៏វេទនាជាទីបំផុត​វេទនាណាស់។

ក៖ អូ! អញ្ចឹងអ្នកមីងមានគ្រួសារ២ដងហើយ?

ខ៖ ទេ! ខ្ញុំមានតែ១ប៉ុណ្ណឹងឯង បើមានតែ១ប៉ុណ្ណេះខ្ញុំរៀងឡើងជាងអីទម្រាំបានឡើង២ដងទៀតមិនដឹងជាប៉ុណ្ណាទេ មិនដឹងបាក់ប៉ុណ្ណាទេ មួយប៉ុណ្ណេះគេធ្វើបាបឡើងពេញធឹងគេមិនវាយធ្វើបាបយើងទេ ប៉ុន្តែគេដើរចោលរហូតចេះឯង អានេះដូចថាយើងយកខ្លួនឯងវាខុសហើយតែខាំចិត្តសង្កត់ខ្លះទៅ។

ក៖ ចុះអ្នកមីងចេះអាន និង ចេះសរសេរអក្សរខ្មែរទេមីង?

ខ៖ ខ្ញុំអត់ទទេ មួយជំនាន់ដែលខ្ញុំចេញពីអាពតមកម៉ែខ្ញុំក្រខ្ញុំអត់ដែលបានរៀនទេ។ ខ្ញុំគ្រាន់តែចិញ្ចឹមម្តាយទាំងក្មេងហ្នឹងឯងមិនដែលបានទៅដេកស៊ីជាមួយគាត់ទេ ហើយក៏អត់មានពេលទៅរៀនដែរ។ កាលនោះចូលមុនដំបូងចូលរៀនយួនវាយដាច់មកគេយក២៥រៀល ទៅខ្ញុំខំទៅវះអាចម៍ខ្លាញ់អាចម៍អីហ្នឹងឯងយកផ្សំទៅណា ទៅវាក៏បាត់លុយអា២៥រៀលណឹងនោះឲ្យទិញក្តារទិញអីទៅខ្ញុំតាំងពីនោះមកខ្ញុំឈប់ខ្ញុំអត់បានទៅរៀនទៀត អត់ដូចទេខ្ញុំទៅរត់ស៊ីបណ្តោយ ឈប់នៅពីក្មេងវេទនាអស់មានលុយទេចេញពីអាពតមានលុយអីអត់ទទេស្អាត វេទនាណាស់ទូលនំទូលអីលក់រហូតយើងអត់ឪនោះ។

ក៖ ចុះមីងមានចេះភាសាអ្វីផ្សេងក្រៅពីភាសាខ្មែរទេមីង?

ខ៖ អត់! អត់ចេះទាំងអស់ ខ្មែសុទ្ធហើយ វាកូនយើងអ្នកអន់វាអត់ចឹងឯងអ្នកក្រទៅរករៀនឯណាបាន ព្រលឹមឡើងកាន់បង្វិចមងប្រុយចិញ្ចឹមម្តាយ ម៉ែខ្ញុំចាស់។

ក៖ ចុះមីងមានមិត្តភិក្តស្និតស្នាល ដែលធំធាត់មកជាមួយគ្នាតាំងពីក្មេងដល់ឥឡូវមានទេមីង?

ខ៖ មាន!

ក៖ គាត់មានឈ្មោះអ្វីដែរមីង?

ខ៖ ឈ្មោះវ៉េតនៅអាំងក្បាលជ្រូក។

ក៖ មានតែម្នាក់ហ្នឹងឯងក៏មានច្រើនទៀត?

ខ៖ មានតែប៉ុន្តែគេបែកៗអស់ហើយ ឈ្មោះមីគីនោះទៅគេបែកៗអានោះសុទ្ធតែពួកខាងវេទនាទាំងអស់គ្នា។

ក៖ ចុះអ្នកមីងមានអនុស្សាវរីយ៍អ្វីខ្លះដែរជាមួយមិត្តភក្តិហ្នឹងអាចប្រាប់បានទេ?

ខ៖ អនុស្សាវរីយ៍វាមានតែរាយមង កាប់អុស ដកព្រលិតអីទាំងអស់តែគ្នាហ្នឹងឯង ងូតទឹកកាប់កាប់អីជាមួយគ្នាវេទនា។

ក៖ ចុះមីងធ្លាប់បានធ្វើចម្ការទេមីង?

ខ៖ អត់ដែលមានស្រុកខ្ញុំអត់មានកាលនោះទឹកទន្លេ ទើបគេឲ្យឡើងលើគោកឡើងនឹងគេនេះឯង។

ក៖ ចុះតាំងពីក្មេងដល់ឥឡូវនេះអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត?

អ្នកមីងអាចប្រាប់បានទេតាំងពីក្មេងមកម៉ងណា?

ខ៖ តាំងពីក្មេងមកមុខរបរខ្ញុំមានតែកាប់អុស រាយមង ដកព្រលិត រើសខ្យង ធ្វើដីក្រពើ ធ្វើដីខ្សាច់ មានប៉ុណ្ណោះឯងហើយដើរស៊ីឈ្នួលធ្វើការសំណង់ឲ្យគេអត់ដែលមានពេលទំនេរទេ។

ក៖ ចុះមានអ្វីផ្សេងទៀតទេមីង?

ខ៖ ហើយនិងលក់ឥវ៉ាន់តិចតួចនៅផ្ទះទៅក៏អស់ដើមអស់ចុងមានប៉ុណ្ណឹងឯង។

ក៖ ចុះមីងអត់ធ្លាប់ប្រកបអាជីវកម្មលក្ខណៈគ្រួសារដូចជា ចិញ្ចឹមគៅ ចិញ្ចឹមជ្រូក ចិញ្ចឹមមាន់អីធ្លាប់ទេមីង?

ខ៖ អត់មាន! ចាស! ខ្ញុំអ្នកទនេ្លអត់មានទេ។

ក៖ ចឹងអ្នកមីងអាចប្រាប់បានទេថា តើពេលណានៅក្នុងជីវិតរបស់មីងជាពេលដែលមីងគិតថាមីងពិបាកជាងគេបំផុតក្នុងជីវិតណាអ្នកមីង?

ខ៖ អូ! ពិបាកក្នុងជីវិតបំផុតនោះពិបាកទាំងអស់បណ្តោយអត់មានកន្លែងត្រង់ណាថាអត់ពិបាក សព្វថ្ងៃនេះវេទនាជាទីបំផុត ពេលដែលមិនទាន់មានអាជម្ងឺនេះចូលដូចយើងរកស៊ីគ្រប់គ្រាន់ណា ដល់អាជម្ងឺនេះចូលទៅវេទនាជាទីបំផុតយកអង្ករតិចតួចក៏ដោះស្រាយអត់ចេញដែរលក់វាអត់ដាច់។

ក៖ ចុះមានការលំបាកអីផ្សេងទៀតទេអ្នកមីងអាចជួយប្រាប់បានទេ?

ខ៖ អូ! ពិបាកទាំងអស់ហ្នឹងឯង បើថាពិបាកពិបាកតែទាំងអស់ហ្នឹងឯង អត់មានថាពេលទំនេរថាអត់ពិបាកសព្វថ្ងៃជីវភាពពិបាកទៅៗ។

ក៖ នៅក្នុងជីវិតរបស់អ្នកមីងពេលណា ដែលជាពេលវេលាគិតថាសប្បាយចិត្តជាងគេក្នុងជីវិតដែរមីង?

ខ៖ ដូចអត់មានពេលសប្បាយចិត្ត មានតែពេលងាប់បានសប្បាយចិត្ត បើថានៅរស់
ចេះអត់ចេះសប្បាយចិត្តទេ នៅតែទុក្ខទាំងអស់។

ក៖ អញ្ចឹងឃើញថា អ្នកមីងបានឆ្លងកាត់នូវឧបសគ្គ ជាច្រើននៅក្នុងសម័យប៉ុលពតមែនទេអ្នកមីង?

ខ៖ ចាស!

ក៖ ចឹងអ្នកមីងមានអ្វីចង់បន្ថែមទៀតទេទាក់ទងនឹងសម័យប៉ុលពត ដើម្បីឲ្យ​ជាបណ្តាំឲ្យក្មេងៗជំនាន់ក្រោយបានដឹងចឹងណាមីង?

ខ៖ មានអីបញ្ជាក់ទៀត មានតែពេលដែលយើងដែលគេប្រើយើងទៅរើសអាចម៍គោអាចម៍ក្របីហ្នឹងឯង ដកសំណាបដកអីហ្នឹងឯងកុមារសារនោះ ដើរធ្វើអីៗគ្រប់បែបយ៉ាងទាំងអស់ ហើយនិង កាប់ត្រធាងខែត្រឲ្យតថាគេចាត់តាំងចេះតែទៅ ទៅបើមិនទៅគេវាយចោលហើយពេលនោះៗ។

ក៖ ចុះតាំងពីក្មេងរហូតមកដល់ពេលនេះ តើជីវិតរបស់មីងមានការផ្លាស់ប្តូរអ្វីខ្លះដែរមីង?

ខ៖ អត់ទាន់មានអ្វីផ្លាស់ប្តូរដូចជានៅដដែលៗ មិនដែលមានផ្លាស់ប្តូរអីផងកង់ក៏នៅតែកង់កញ្ជាស់ដដែល វាអត់មានម៉ូតូឡានជិះនឹងគេអត់។ បើផ្ទះក៏ផ្ទះសឹងតែមើលមិនយល់មិនដឹងថាមានទីសង្ឃឹមអីឲ្យថាបានលូតលាស់ទៅមុខវាអត់យើង ចាប់របរធំវាអត់កើតយើងអត់មានលុយ។

ក៖ ចុះកាលពីនៅក្មេងអ្នកមីងធ្លាប់មានក្តីស្រម៉ៃអីទេថាពេលធំឡើចង់ធ្វើអីទេមីង?

ខ៖ ខ្ញុំថាពីដែលខ្ញុំនៅពីក្រមុំថាបើបានមាននឹងគេមិនដឹងសប្បាយចិត្តប៉ុណ្ណា មានតែប៉ុណ្ណោះឯង អត់តែយើងអត់ការស្រម៉ៃនោះ។ វាអត់ការពិតវានៅតែដដែលបានថាវាអស់សង្ឃឹមហើយពាក់កណ្តាលជីវិតនេះ។

ក៖ អញ្ចឹងមកដល់ទាក់ទងនឹងចំណង់ចំណូលចិត្តមីងម្តង តើចូលចិត្តពិសារម្ហូបអ្វីដែរមីងតាំងពីក្មេងដល់ឥឡូវ?

ខ៖ ម្ហូប​ម្ជូរ​ទឹកគ្រឿង ប្រហើរ កកូរប៉ុណ្ណោះឯង។

ក៖ ចុះអ្នកមីងអត់មានញុំ Pizza​ burger អីទេ?

ខ៖ អត់ដែលទេ?

ក៖ អត់ចេះញុំទេ?

ខ៖ អត់ទេ! មិនដែលបានចូលហាងនឹងគេទេ មិនមែនថាខ្ញុំកុហកទេណាមិនមែនថានេះគឺខ្ញុំអត់ដែលចូលតែម្តង។ ចាស! មិនដែលទេ។

ក៖ ចុះតាំងពីក្មេងដល់ឥឡូវអ្នកមីងចូលចិត្តស្តាប់ចម្រៀងទេអ្នកមីង?

ខ៖ ខ្ញុំចូលចិត្តស្តាប់ចម្រៀងតែពីដើម បើសម័យឥឡូវស្តាប់មិនចូលទេ។

ក៖ ចុះអ្នកមីងចាំបទចម្រៀងណាដែលអ្នកមីងចូលចិត្តជាងគេទេមីង?

ខ៖ ចូលចិត្តបទពីដើមចូលចិត្តតែទាំងអស់ហ្នឹងឯងហើយអង្គុយតែស្តាប់ហ្នឹង។

ក៖ បាទ! អ្នកមីង ចុះមីងមានចេះឧបករណ៍តន្ត្រីអីទេមីង?

ខ៖ អត់! ខ្ញុំមិនចេះអីទេ ចេះតែតន្ត្រីមងណឹងឯងសន្ទូច រាយម៉ង កាប់អុសហ្នឹងឯងជីវ ភាពមិនដែលមានសប្បាយនឹងគេទេ។ ខ្ញុំជីវិតខ្ញុំនោះមិនដែលបានទៅណាទៅណីនឹងគេទេ។

ក៖ ចុះក្នុងក្រុមគ្រួសារមីងមានអ្នកណាចេះលេងតន្រ្តីអីទេ?

ខ៖ អត់! អត់ដែលមានទេ កូនខ្ញុំចេញមកដឹងតែរកស៊ីតែម្តង មិនដែលមានអ្នកណាដែលការសប្បាយសោះ។

ក៖ ចុះកាលពីក្មេងៗអ្នកមីងធ្លាប់បានលេងល្បែងប្រជាប្រិយអ្វីខ្លះដែរមីង?

ខ៖ បើក្មេងៗបើថាពេលបុណ្យពេលទានមានតែលេងឈូង លាក់កន្សែង ស្វាដណ្តើមស្លឹកឈើហើយនិងអ៊ូចិនចូលចិត្ត​មានប៉ុណ្ណោះឯង ហើយនិងអាលោតអង្រែកចង់បាក់ជើង។

ក៖ ចុះមកដល់សព្វថ្ងៃនេះអ្នកមីងមានកូននិងមានចៅប៉ុន្មាននាក់ដែរមីង?

ខ៖ អត់ទាន់មានចៅនៅ។

ក៖ មានកូនប៉ុន្មាននាក់ដែរចឹង។

ខ៖ មានកូន២នាក់កូនសុទ្ធតែប្រុសទាំងអស់។

ក៖ បាទ! អញ្ចឹងមកដល់ចុងបញ្ចប់នេះ តើអ្នកមីងមានអ្វីចង់ផ្តាំផ្ញើរទៅកាន់កូនចៅជំនាន់ក្រោយរបស់មីងទេ? ថាតើពួកគេគួរតែរស់នៅបែបណា? ឬក៏ធ្វើជាមនុស្សបែបណានៅពេលខាងមុខដែរមីង?

ខ៖ ដឹងតែគេយ៉ាងម៉េច ព្រោះខ្លាចជើងលេខគេមានទៅខ្លាច គេមានមុខរបរអីផ្សេងទៅ បើជីវិតយើងវាផ្សេងបើជីវិតចៅនោះវាផ្សេង។

ក៖ តើអ្នកមីងមានអ្វីចង់ឲ្យជាដំបូងន្មានទៅកាន់ចៅចឹង ជាការផ្តាំផ្ញើទៅកាន់កូនចៅអ្នកមីងចឹងដោយសារសម្លេងនេះពួកគាត់នឹងអាចស្តាប់នៅថ្ងៃមុខចឹងណាអ្នកមីង?

ខ៖ ទេ! បើថាចៅនោះគេរកបានទៅក៏ឲ្យគេរកស៊ីមានបានទៅកុំឲ្យមានវាដូចយាយ ដូចយាយនេះវាប៉ុណ្ណេះទៅហើយអត់បានទៅរកអីឲ្យបានមាននឹងគេទេ ពាក់កណ្តាលជីវិតហើយកង់កញ្ចាស់នៅតែកង់កញ្ចាស់ហ្នឹង ឲ្យគេរកស៊ីមានបានមានឡានមានម៉ូតូជិះទៅ។

ក៖ បាទ! ចុះអ្នកមីងមានអ្វីចង់ផ្តាំផ្ញើរទៀតទេអ្នកមីង?

ខ៖ បានអីផ្តាំទៀតមានតែប៉ុណ្ណោះឯង។

ក៖ បាទ! សូមអរគុណដល់អ្នកមីងដែលបានចំណាយពេលវេលាសម្ភាស​ជាមួយខ្ញុំមីងណា។ អញ្ចឹងខ្ញុំសូមជូនពរឲ្យមីងមានសុខភាពល្អ មានសំណាងល្អ និង មានសុភមង្គលក្នុងក្រុមគ្រួសារមីងណា។

ខ៖ ចាស!

ក៖ បាទ!